Art-kino
javna ustanova u kulturi
Krešimirova 2, Rijeka, Hrvatska

Tel.: 051 323 262
e-mail: ured@art-kino.hr
OIB: 12254758142
MB: 2998050
Transakcijski račun: 2360000-1102348678
IBAN: HR2423600001102348678
www.art-kino.org

Klasa: 007-01/23-05/15

Ur.br.: 2170-1-35-01-23-3

Rijeka, 20. prosinca 2023.

**OBRAZLOŽENJE FINANCIJSKOG PLANA ZA 2024. GODINU TE**

**PROJEKCIJE ZA 2025. I 2026. GODINU**

 Ravnateljica:

Slobodanka Mišković, dipl.soc.

1. **Uvod - Sažetak djelokruga rada proračunskog korisnika**

Art-kino je javna ustanova u kulturi osnovana Odlukom Gradskog vijeća Grada Rijeke 21. prosinca 2012. godine koja zajednicu Rijeke i šire regije upoznaje s vrijednim filmom, obrazuje o filmskoj kulturi i potiče filmsko stvaralaštvo. Ustanova je započela samostalno s radom sredinom 2013. godine (po ispunjavanju svih administrativnih uvjeta potrebnih za rad kao zasebna pravna osoba).

U skladu sa Statutom, Art-kino je javna ustanova u kulturi osnovana radi obavljanja audiovizualnih i komplementarnih djelatnosti čija djelatnost obuhvaća: razvitak audiovizualnih i komplementarnih djelatnosti te promicanje audiovizualnog stvaralaštva i kulture, javno prikazivanje audiovizualnih djela, očuvanje vrijednosti nacionalne kinematografije, promicanje suvremenog hrvatskog filmskog stvaralaštva te nasljeđa hrvatske i svjetske filmske baštine na području filmske umjetnosti, zaštitu audiovizualne baštine, uključujući kinotečnu djelatnost, poticanje produkcije audiovizualnih djela, organizaciju domaćih i međunarodnih audiovizualnih programa i manifestacija, razvoj filmske pismenosti kod djece i mladih, proučavanje i kritičko vrednovanje audiovizualnih djelatnosti, organizaciju i provedbu programa stručnog i profesionalnog usavršavanja, kulturno-umjetničke poduke, seminara, radionica, tribina, predavanja, konferencija i stručnih skupova u području kulture i audiovizualnih djelatnosti, iznajmljivanje audiovizualnih djela bez obzira na podlogu na kojoj su fiksirana te na zahtjev, digitalizaciju audiovizualnih djela i drugog gradiva u području kulture, distribuciju audiovizualnih djela, nakladničku djelatnost, nabavu knjižnične građe, osiguranje korištenja i posudbe knjižnične građe te protok informacija, organiziranje i koordiniranje stručnih i znanstvenih istraživanja u području audiovizualnih djelatnosti, aktivnosti i manifestacije usmjerene na povećanje dostupnosti, pristupa i sudjelovanja u kulturi, raznolikosti kulturnog sadržaja te suradnje s organizacijama civilnog društva u području audiovizualnih djelatnosti i kulture, domaću i međunarodnu suradnju na području audiovizualnih djelatnosti i kulture, proizvodnju i prodaju na malo vlastitih i tuđih suvenira, proizvoda i izdanja kojima se promiču kultura i audiovizualne djelatnosti te druge djelatnosti u kulturi sukladno posebnim propisima. Pored navedenih, ustanova može obavljati i druge djelatnosti sukladno posebnim propisima.

Glavna programska djelatnost ustanove odvija se u dvorani *Croatia* te Dječjoj kući, dok je u svrhu proširenja prostora za redovne i medijacijske programe u prosincu 2015. godine otvoreno Mini Art-kino. Programi se odvijaju i na Ljetnom kinu te vanjskim lokacijama. U okrilju ustanove djeluje i Specijalna filmska knjižnica, prva te vrste u Hrvatskoj.

Art-kino je programski usmjereno prikazivanju filmskih klasika, suvremenog umjetničkog i eksperimentalnog filma te provođenju specifičnih edukacijskih programa koji imaju za cilj podizanje razine filmske pismenosti i kulture. Ono nije samo mjesto prikazivanja i gledanja filmova, već i rasprave o njima, edukacije, komunikacije i istraživanja. Zasnovano na raznolikosti pristupa mediju filma, kino je svoje djelovanje usmjerilo u četiri glavna pravca: filmski program, rad s djecom i mladima, obrazovne i medijacijske programe te podršku filmskoj produkciji. Time se na jednom mjestu objedinilo prikazivačke, distribucijske i edukacijske funkcije te pružila prilika i drugim dionicima filmskog, kulturnog i obrazovnog sektora u zajedničkom nastojanju cjelovitog razvoja filmske djelatnosti u Rijeci.

Ustanova programsku koncepciju temelji na umjetničkoj značajnosti, svijesti o obrazovnoj ulozi kulturnih institucija, odgovornosti za razvoj cjelovitog kulturnog polja u kojem djeluje te otvorenosti prema potrebama zajednice, a vrijednosti svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te, naravno, znanju.

1. **Obrazloženje financijskog plana**

Obrazloženje financijskog plana za 2024. godinu sastoji se od obrazloženja općeg dijela financijskog plana i obrazloženja posebnog dijela financijskog plana. Obrazloženje općeg dijela financijskog plana sadrži obrazloženje prihoda i rashoda i obrazloženje viška financijskog plana. Obrazloženje posebnog dijela financijskog plana sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz godišnjeg plana rada.

**Opći dio**

**Sažetak**

1. Sažetak računa prihoda i rashoda



1. Sažetak računa financiranja



1. Preneseni višak ili preneseni manjak i višegodišnji plan uravnoteženja



Ukupni prihodi Art-kina za 2024. godinu planiraju se u iznosu 641.072 eura što je za 29.015 eura manje od planiranih prihoda u 2023. godini. U sljedećim godinama planiraju se prihodi na istoj razini, odnosno uvećani su samo za dodatak za minuli rad zaposlenika pa u projekciji za 2025. godinu iznose 643.017 eura, a u projekciji za 2026. godinu iznose 644.720 eura.

Prijedlog rashoda Art-kina za 2024. godinu iznosi 651.072 eura što predstavlja smanjenje od 106.551 eura u odnosu na iznos plana za 2023. godinu. Projekcija ukupnih rashoda za 2025. godinu iznosi 643.017 eura, a projekcija za 2025. godinu iznosi 644.720 eura.

Planirani iznosi za 2024. godinu i iznosi projekcija za 2025. i 2026. godinu manji su u odnosu na plan 2023. godine jer će se tek u budućem razdoblju znati rezultati prijavljenih natječaja te će se potencijalno pojaviti nove mogućnosti za prijavu novih programa i projekata. Osim toga u 2023. godini realizirana je nabava projektora vrijednog gotovo 120.000 eura koji je financiran iz sredstava Ministarstva kulture i medija RH te iz sredstava viška.

Razlika prihoda i rashoda iskazana u planu 2024. godine u iznosu 10.000 eura uravnotežena je viškom s kojim očekujemo završiti poslovnu 2023. godinu.

**Račun prihoda i rashoda**

Prihodi Art-kina za 2024. godinu planiraju se u iznosu od 641.072 eura što je za 29.015 eura manje u odnosu na iznos plana za 2023. godinu. U sljedećim godinama prihodi se planiraju u iznosima koji su na razini planiranih prihoda za 2024. godinu, odnosno uvećani su za iznos dodatka za minuli rad zaposlenika. U projekciji za 2025. godinu prihodi iznose 643.017 eura, a u projekciji za 2026. godinu iznose 644.720 eura. Financijski plan je uravnotežen uključenjem 10.000 eura viška prethodnih godina.

***Prihodi prema ekonomskoj klasifikaciji i izvorima financiranja***

Tablica 1. Prikaz planiranih prihoda za razdoblje 2024.-2026. godina prema ekonomskoj klasifikaciji



Prihode poslovanja čine pomoći iz inozemstva i od subjekata unutar općeg proračuna (63), prihodi za posebne namjene odnosno prihodi po posebnim propisima (65), prihodi od prodaje proizvoda i roba te pruženih usluga (66) te prihodi iz nadležnog proračuna (67).

63 – Pomoći iz inozemstva i od subjekata unutar općeg proračuna planirane su za 2024. godinu u iznosu 45.000 eura što je 7% ukupno planiranih prihoda poslovanja.

65 – Prihodi po posebnim propisima (ulaznice) planirani su u iznosu 55.000 eura što je na razini ovogodišnjeg plana i čini 8,6% ukupno planiranih prihoda poslovanja.

66 – Prihodi od prodaje proizvoda i robe te pruženih usluga i prihodi od donacija planirani su u iznosu 15.000 eura odnosno planirani su na razini ovogodišnjeg plana.

67 – Prihodi iz nadležnog proračuna planirani su u iznosu 526.072 eura te čini 82,1% ukupnih prihoda poslovanja.

Tablica 2. Prikaz planiranih prihoda za razdoblje 2024.-2026. godina prema izvorima financiranja



Osnovni izvori financiranja su opći prihodi i primici, vlastiti prihodi, prihodi za posebne namjene, pomoći i donacije.

Iz tablice proizlazi da u planu za 2024. godinu 82,1% prihoda dolazi iz izvora općih prihoda i primitaka. Ostatak čine vlastiti prihodi 0,8% i namjenski prihodi 17,1%.

***Rashodi prema ekonomskoj klasifikaciji, izvorima financiranja i funkcijskoj klasifikaciji***

**Ekonomska klasifikacija**

Tablica 3. Prikaz planiranih rashoda za razdoblje 2024.-2026. godina prema ekonomskoj klasifikaciji



U 2024. godini rashodi se planiraju u iznosu od 651.072 eura.

31 – Rashodi za zaposlene u 2024. godini planiraju se u iznosu 362.275 eura. U projekciji za 2025. godinu planiraju se u iznosu 364.220 eura, a u 2026. godini u iznosu od 365.923 eura. Rashodi za zaposlene obuhvaćaju plaće, doprinose na plaće i ostale rashode za zaposlene i čine 56,3% ukupnih rashoda poslovanja.

32 – Materijalni rashodi se u 2024. godini planiraju u iznosu 280.377 eura, u 2025. godini u iznosu 275.377 eura, a u 2026. godini u iznosu 275.377 eura. Planirani materijalni rashodi za 2024. godinu čine 43,6% ukupnih rashoda poslovanja.

34 – Financijski rashodi se planiraju u iznosu od 1.020 eura te su na razini ovogodišnjeg plana. Projekcije su planirane u istom iznosu i za 2025. i za 2026. godinu.

42 – Rashodi za nabavu proizvedene dugotrajne imovine planiraju se u iznosu 7.400 eura u 2024. godini. Navedeni rashodi se odnose na nabavu opreme nužne za redovno poslovanje Art-kina.

**Rashodi prema izvorima financiranja**

Tablica 4. Prikaz planiranih rashoda za razdoblje 2024.-2026. godina prema izvorima financiranja



Iz tablice se vidi da se u planu za 2024. godinu 81% rashoda financira iz općih prihoda i primitaka, do se ostatak financira iz vlatitih prihoda, donacija, namjenskih prihoda i malim dijelom iz viška.

**Funkcijska klasifikacija:** Na08 Rekreacija, kultura, religija planirano je za 2024. godinu svih 651.072 eura. Na istoj razini projekcija za 2025. godinu iznosi 643.017 eura, a projekcija za 2026. godinu iznosi 644.720 eura.

**Račun financiranja**

Art-kino nema stavke primitaka i izdataka.

**Obrazloženje prenesenog viška**

U planu za 2024. godinu planirano je 10.000 eura viška. Većina viška iz prethodnih godina potrošena je za nabavu novog projektora u 2023. godini.

**Posebni dio**

Posebni dio financijskog plana za razdoblje 2024.- 2026. godine sastoji se od plana rashoda iskazanih po izvorima financiranja i ekonomskoj klasifikaciji raspoređenih u programe koji se sastoje od aktivnosti i djelatnosti. U tablici 5 prikazani su ukupni rashodi prema aktivnostima/djelatnostima.

U financijskom planu za 2024. godinu sredstva za rad ustanove planirana su u Programu: Programska djelatnost ustanove u ukupnom iznosu od **651.072 eura**. U navedenom programu planirani su svi rashodi potrebni za obavljanje redovne djelatnosti ustanove (v. Tablicu 5: Sredstva za realizaciju programske djelatnosti Art-kina).

Tablica 5. Posebni dio – Sredstva za realizaciju programske djelatnosti Art-kina



**Stručno, administrativno i tehničko osoblje –** Rashodi za zaposlene se planiraju u iznosu od 362.275 eura od čega proračunska sredstva čine 355.955 eura. Sredstva se odnose na rashode za zaposlene: isplata plaća, doprinosa na plaće i ostale rashode za zaposlene. U ustanovi je trenutno zaposleno 16 djelatnika.

Organizacijska struktura ustanove može se podijeliti u četiri neformalne jedinice: opći poslovi (administracija, pravni poslovi), financije, program ustanove (osmišljavanje i provedba programa i promidžbeni poslovi) i tehnika (tehnički, informatički, domarski i pomoćni poslovi). Organizacijskom strukturom nastoji se također postići što veća fleksibilnost radnog procesa na način da zaposlenici obavljaju raznorodne poslove što je uvjetovano količinom i raznovrsnošću programa koje provodimo.

Art-kino je relativno mlada ustanova koja još uvijek nije postigla potreban broj djelatnika, a s obzirom na količinu i raznolikost programa, kontinuirani rast posjetitelja i programa, režim non-stop otvorenosti prema javnosti (jutarnje projekcije za škole, popodnevne i večernje za javnost, rad vikendom, noćni rad, paralelne projekcije u Dječjoj kući itd). Dodatni pritisak predstavlja činjenica da pored redovnog programa u Art-kinu *Croatia*, unatrag dvije godine pripremamo kontinuirani program i u Dječjoj kući, bilo da je riječ o filmskim projekcijama ili o edukacijskim programima i radionicama. Upravo stoga, svakodnevni filmski i radionički program koji Art-kino provodi u Dječoj kući*,* kao i brojni programi vanjskih korisnika, morali bi podrazumijevati i povećanje broja radnika, kao i drugih troškova. Riječ je o programu koji ima za cilj ponuditi što širi i raznovrsniji edukacijski, interaktivni, radionički i produkcijski sadržaj namijenjen djeci. Cilj je istovremeno i razvijati suradnički i sinergijski prostor različitih ustanova u kulturi u Rijeci, kao i dijela nezavisne kulturne scene.

**Redovna djelatnost ustanove** – Planirani su rashodi u iznosu od 146.517 eura od čega proračunska sredstva čine 130.117 eura. Sredstva se odnose na materijalne rashode za redovno poslovanje odnosno režijske izdatke, uključujući i naknade za prijevoz djelatnika na posao i s posla. Planirani režijski troškovi i troškovi usluga tekućeg i investicijskog održavanja ostaju na razini tekuće godine, unatoč inflatornim pritiscima i najavama porasta niza redovitih troškova i usluga, kao i najavljenom porastu minimalne plaće, a samim time i troškova usluga i općenito rada. Dodatno, u 2023. godini Art-kino je izašlo iz skladišnog prostora na Žabici površine 120 m2 te je isti zamijenjen s puno većim poslovnim prostorom adresi Krešimirova 10a površine 595 m2 što podrazumijeva višestruko veću komunalnu naknadu i režije.

**Programske aktivnosti ustanove** – Rashodi se planiraju u iznosu od 115.280 eura od čega 20.000 eura iznose proračunska sredstva, a preostali se iznos planira iz vanproračunskih izvora. Sredstva se odnose na rashode za programe i ostale rashode poslovanja u Art-kinu i Dječjoj kući, a posebno za manifestacije Tobogan i Škola u kinu.

Art-kino je jedino mjesto u Rijeci i regiji čiji se program temelji na kontinuiranom prikazivanju domaće i svjetske filmske baštine te domaćeg i europskog nezavisnog filma. Naš program obuhvaća igrane, animirane, dokumentarne, eksperimentalne, neprofesijske filmove duže i kraće forme, a obogaćen je i čestim medijacijskim aktivnostima (predavanja, diskusije, gostovanja filmskih umjetnika, predstavljanja publikacija, filmskih radionica i sl.). Raznolikost programa postižemo i zahvaljujući brojnim suradnjama s najvažnijim hrvatskim filmskim festivalima, veleposlanstvima, institutima u kulturi, obrazovnim institucijama i udrugama.

Razvoj filmske kulture u velikoj se mjeri oslanja i na njezino nasljeđe. Stoga ćemo publici osigurati pristupačnost filmskih naslova koji daju presjek određenih filmskih razdoblja i stilova, kako kroz opuse pojedinih, tako i kroz cikluse čitavih grupa autora. Filmovi od posebnog povijesnog značaja i umjetničke vrijednosti, retrospektive posvećene pojedinim autorima, glumcima, žanrovima, temama i filmskim pravcima predstavljaju neiscrpan izvor umjetničkog, društvenog i povijesnog znanja i inspiracije, govore o prošlosti, propituju sadašnjost i oblikuju budućnost te čine važnu sastavnicu našeg kulturnog identiteta. Iz svih tih razloga, sustavno prikazivanje svjetske i hrvatske audiovizualne baštine naše je temeljno programsko nastojanje. Planirani programi: *Kino kustos*, *Kultno* *kino*, *Kino* *klasik*, *Adaptacija. Čitanje filma*, ciklusi filmova Sergeja Paradžanova, Sidneyja Lumeta, Marlona Branda, Wernera Herzoga, Érica Rohmera i Puriše Đorđevića.

Premijerna prikazivanja lokalnih i domaćih filmova doprinose gledanosti i javnoj vidljivosti domaćeg filma te izgradnji gledateljskog doživljaja. Pored lokalnih i domaćih, premijerno ćemo prikazivati i regionalne i europske filmove. Širenjem prikazivačkog prostora i promocijom lokalnih filmova nastojat ćemo doprinijeti jačanju filmskog stvaralaštva u Rijeci i o njoj.

Ciklusi nacionalnih kinematografija važan su segment naše programske slagalice jer omogućuju našoj publici upoznavanje sa značajnim europskim i svjetskim kinematografijama, autorima i naslovima koji ne ulaze u redovitu filmsku distribuciju. U planu je održavanje sljedećih programa: *Ciklus turskoga filma*, *Tjedan suvremenog korejskog filma*, *Ciklus češkog filma*, *Ciklus poljskog filma*, *Ciklus japanskog filma*, *Mjesec frankofonije* i *Ciklus španjolskog filma*.

Bitan segment našeg programa su i obrazovni i medijacijski programi te *Specijalna filmska knjižnica*, a kako bismo nastavili dijalog o filmu i nakon prikazivanja te proširili razumijevanje filmske umjetnosti izvan platna. Različite radionice, tribine, okrugli stolovi, razgovori povodom ciklusa ili pak razgovori s filmskim autorima, kritičarima i teoretičarima, predstavljanja knjiga i časopisa doprinose vidljivosti i živosti programa te produbljivanju znanja o filmskoj umjetnosti ili pak o aktualnim društvenim pitanjima čime potvrđujemo našu javnu ulogu.

Nastavit ćemo raditi na razvoju filmske pismenosti i kulture kod djece i mladih što predstavlja jednu od ključnih programskih odrednica Art-kina. Ove ćemo programe dijelom provoditi i u Dječjoj kući koja predstavlja jedno od najvažnijih nasljeđa projekta *Rijeka 2020 - Europska prijestolnica kulture*. Dječja kućanamijenjena je aktivnom uključivanju djece u kulturne sadržaje. Program u Dječjoj kući obuhvaća filmski program otvoren za javnost (*Obiteljski program*), filmski program namijenjen organiziranim posjetima dječjih vrtića i nižih razreda osnovnih škola u sklopu dugogodišnjeg programa *Škola u kinu* te programe u suradnji s drugim institucijama i udrugama. Kako kinodvorana Dječje kuće može primiti manje gledatelja od glavne dvorane Art-kina (75 sjedećih mjesta u Dječjoj kući u odnosu na 315 mjesta u dvorani Art-kino Croatia), a imajući u vidu činjenicu da novootvoreni prostor Dječje kuće izaziva povećani interes vrtića i škola za programe u tom objektu, potrebno je povećati broj projekcija u Dječoj kući, uz zadržavanje programa za starije uzraste u dvorani *Croatia* što znači povećan broj radnih sati za tehničko osoblje te programske suradnike. Pritom, tu su i ostale aktivnosti planirane za Dječju kuću koje će povećati opseg poslova u ovom segmentu. Riječ je o radioničkim i drugim aktivnostima za djecu vezanim uz filmsku kulturu, kao i edukacijskim programima namijenjenima nastavnicima na polju medijske kulture koji će, vjerujemo, također pronaći svoje mjesto i interes na novoj lokaciji. Pored ovih programa, tijekom ljetnih praznika, održat će se i osmi po redu *Tobogan* unutar kojeg ćemo pored filmskih projekcija organizirati i niz radioničkih programa za djecu, a u cilju poticanja filmske kulture.

Art-kino također provodi projekt Filmske komisije. Kvarnerska filmska komisija regionalni je filmski ured, osnovan 2016. godine unutar javne ustanove Art-kino, uz podršku i poticaj Hrvatskog audiovizualnog centra, Primorsko-goranske županije i Grada Rijeke. Kvarnerska filmska komisija pruža administrativnu, logističku, obrazovnu i stručnu podršku za domaću i stranu audiovizualnu produkciju. Pored temeljne zadaće, nastavit ćemo s provedbom programa *Kvarner u kratkom* i konferencije *Kvarnerski filmski susreti*.

**Nabava opreme –** Rashodise procjenjuju u iznosu 7.000 eura iz sredstava viška i donacija i odnose se na nabavu uredske opreme i namještaja te uređaja, strojeva i opreme.

Art-kino kontinuirano radi na poboljšanju kvalitete gledateljskog iskustva, kao i kvaliteti boravka posjetitelja u Art-kinu. Poboljšanje prostornih i tehničkih resursa nužno je zbog potrebe praćenja suvremenih tehnoloških trendova koji se u filmskoj djelatnosti stalno i brzo razvijaju te nameću nove standarde kinodjelatnosti i očekivanja, posebice mlade publike. Istovremeno, ovo nastojanje podrazumijeva značajna financijska ulaganja, kao i kvalitetnu pripremu projektne dokumentacije kako bismo osigurali sufinanciranje izvan proračuna Grada.

I u narednoj ćemo godini nastaviti implementirati zelene politike u naš rad. Nastojat ćemo uvoditi nove tehnologije i u ostale aspekte poslovanja te, ovisno o tržištu, nabavu *kartomata* u Dječjoj kući.

Art-kino u svom radu mora prevladavati brojna prostorna ograničenja te koristiti sve postojeće kapacitete za kvalitetnu prilagodbu i provedbu filmskih i brojnih drugih, tehnički zahtjevnih, programa. Unatoč stalnom naporu i radu na održavanju Art-kina *Croatia*, ne možemo zanemariti činjenicu da su posljednja veća ulaganja učinjena 2008. godine, a da pojedini segmenti, poput kino-stolica nisu mijenjani gotovo pedeset godina. Niz je nedostataka koji ograničavaju rad poput dotrajalih instalacija, rascjepkanosti uredskih prostora, nedostatka prostora za socijalizaciju, no najveći su svakako nepostojanje klimatizacije što posebno dolazi do izražaja tijekom većih vrućina kada dvoranu nije moguće koristiti, dotrajalost gledališta, prokišnjavanje te nepristupačnost osobama s invaliditetom.

Ključna prepreka u temeljitom obnavljanju dvorane *Croatia* je činjenica da prostor nije u vlasništvu Grada Rijeke te stoga intenzivno radimo na otvaranju dijaloga s Kapucinskim samostanom Gospe Lurdske kako bismo pokušali naći pravni i ekonomski okvir prihvatljiv svim uključenim stranama.

Poboljšanje tehničkih i prostornih uvjeta podrazumijeva značajna financijska sredstva te kvalitetne podloge i projekte kako bismo osigurali sufinanciranje i iz drugih izvora. Riječ je o izuzetno složenim i dugotrajnim procesima koji ne ovise samo o Art-kinu, već i o nizu drugih pravnih, ekonomskih i tržišnih faktora. Ulaganja planiramo započeti u narednoj godini te ih nastavljati kroz 2025. i 2026. godinu, ovisno o ostvarenom višku, odnosno sufinanciranju iz drugih izvora.

U narednoj godini planiramo započeti pripremu pravnih i projektnih podloga za obnovu dvorane, kao i idejno rješenje koje će poslužiti kao podloga za tekuća i investicijska održavanja nužna kako bismo u novom prostoru, Krešimirova 10a, osigurali neophodne uvjete za rad.

**Ljetni program** – Predlaže se nova aktivnost vezana uz ljetne manifestacije.

1. **Zakonske i druge podloge:**
* Zakon o ustanovama ("Narodne novine" broj 76/93, 29/97, 47/99-ispravak, 35/08, 127/2019, 151/22),
* Zakon o audiovizualnim djelatnostima ("Narodne novine" broj 61/18, 114/22),
* Zakon o kulturnim vijećima i financiranju javnih potreba u kulturi ("Narodne novine" broj 83/22),
* Zakon o proračunu ("Narodne novine" broj 144/21),
* Pravilnik o proračunskom računovodstvu i računskom planu ("Narodne novine" broj 124/14, 115/15 , 87/16, 3/18, 126/19, 108/20, 144/21),
* Strategija kulturnog razvitka Grada Rijeke 2013.-2020.,
* Proračun Grada Rijeke za 2022. godinu i projekcija za 2023. i 2024. godinu ("Službene novine Grada Rijeke" broj 16/21 i 8/22),
* Upute za izradu proračuna Grada Rijeke,
* Godišnji program rada i razvoja ustanove za 2023. godinu.
1. **Usklađenost ciljeva, strategija i programa s dokumentima dugoročnog razvoja**

Ustanova Art-kino posjeduje vlastiti strateški plan koji je donesen u 2016. godini za razdoblje od 2016. do 2020. godine. U planu je izrada novog strateškog plana, no kako je kvalitetno planiranje rada i razvoja ustanove onemogućeno u početku pandemijskom situacijom, a zatim i novom krizom i poremećajima na tržištu te enormnim rastom cijena energenata, cijena rada pa potom i svih drugih roba i usluga, odlučili smo odgoditi rad na dokumentu do normalizacije poslovnog i društvenog okruženja. U međuvremenu, na snazi ostaje postojeći dokument.

Definirano je pet strateških ciljeva razvoja, odnosno dugoročnih općih ciljeva koji ukazuju na smjer kretanja i djelovanja za ostvarenje vizije i misije, a čiji su operativni ciljevi detaljno razrađeni u dokumentu.

Cilj programa kako je definiran u obrazloženju Proračuna Grada Rijeke jest: zadovoljavanje kulturnih potreba stanovnika grada Rijeke na području audiovizualnih djelatnosti uz povećanje standarda usluga u toj djelatnosti. Strategijom kulturnog razvitka Grada Rijeke za 2013.-2020. godinu propisani su Opći strateški ciljevi kulturne politike Grada Rijeke do 2020. godine. Cilj programa Art-kina uklapa se u ciljeve koje je Grad Rijeka postavio u svojoj strategiji kulturnog razvitka za razdoblje 2013-2020. godine.

Navedeni cilj obuhvaća specifične ciljeve očuvanja audiovizualne baštine i unapređenje javne dostupnosti kulturno vrijednog domaćeg i svjetskog filmskog nasljeđa, povećanje gledanosti i javne vidljivosti lokalnog i domaćeg filma, jačanje doživljaja i gledateljskog iskustva, izgradnja gledalačkih navika te jačanje lokalne filmske produkcije, razvoj filmske kulture kod djece i mladih te širenje razumijevanja filmske umjetnosti putem medijacijskih programa i Specijalne filmske knjižnice.

1. **Ishodište i pokazatelji na kojima se zasnivaju izračuni i ocjene potrebnih sredstava za provođenje programa**

Izvori sredstava za financiranje rada ostvaruju se iz Proračunu Grada Rijeke i ostalih izvora:

1. Opći prihodi i primici proračuna - 1100 Opći prihodi i primici

2. Vlastiti i namjenski prihodi:

* 4400 Prihodi za posebne namjene (ostvaruju se od prodaje ulaznica i članarina filmskog kluba)
* 5710 Tekuće pomoći iz državnog proračuna (pomoći od Hrvatskog audiovizualnog centra za provođenje Programa komplementarnih djelatnosti)
* 5720 Tekuće pomoći iz proračuna JLP(R)S koji nam nije nadležan (Primorsko-goranska županija)
* 6200 Tekuće donacije od neprofitnih organizacija i ostalih subjekata izvan opće države (donacija Europa Cinemas za poticanje prikazivanja europskog filma, donacija Društva hrvatskih filmskih redatelja)
* 3100 Vlastiti prihodi - prihodi od pruženih usluga
1. **Izvještaj o postignutim rezultatima programa temeljenim na pokazateljima uspješnosti iz nadležnosti proračunskog korisnika u prethodnoj godini**
* u 2023. godini Art-kino će održati ili blago povećati broj programa i publike, odnosno ostvarit će ciljanu vrijednost
* u 2023. godini vlastiti prihodi su se povećali u odnosu na prethodnu godinu
* u 2023. godini u programu *Škole u kinu* sudjelovat će nešto više djece no što je bilo planirano ciljanim vrijednostima, a bila su obuhvaćena djeca i mladi iz vrtića, osnovnih i srednjih škola s područja grada Rijeke te Primorsko-goranske županije. U navedeni broj nisu uračunata djeca i mladi koji su sudjelovali u ostalim posebnim filmskim programima namijenjenim djeci i mladima, a koji ne spadaju u redovan prikazivački program (npr. *Festival Tobogan*).
1. **Pokazatelji uspješnosti**

Cilj: Očuvanje audiovizualne baštine i unapređenje javne dostupnosti kulturno vrijednog domaćeg i svjetskog filmskog nasljeđa

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Ciljana vrijednost (2024.)  | Ciljana vrijednost (2025.) | Ciljana vrijednost (2026.) |
| Povećanje broja prikazanih filmskih programa od posebnog povijesnoga, umjetničkoga i kulturnoga značenja ili od značenja za razvoj kinematografije; pojedini program obuhvaća od jednog do desetak filmskih naslova | Posjetiteljima se prezentira baštinski film uz uvode filmskih stručnjaka te se time nadograđuje njihovo iskustvo i širi znanje o filmskoj umjetnosti. | broj  | 9 | ustanova  | 10 | 11 | 12 |

Cilj: Povećanje gledanosti i javne vidljivosti lokalnog i domaćeg filma, jačanje doživljaja i gledateljskog iskustva, izgradnja gledalačkih navika te jačanje lokalne filmske produkcije

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Ciljana vrijednost (2024.)  | Ciljana vrijednost (2025.) | Ciljana vrijednost (2026.) |
| Povećani broj lokalnih i domaćih filmskih premijera  | Organiziranjem filmskih premijera uz gostovanje autorskih ekipa, posebno domaćih filmova, jača se gledateljsko iskustvo te njegova vidljivost  | broj  | 9 | ustanova  | 10 | 11 | 12 |

Cilj: Razvoj filmske kulture kod djece i mladih

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Ciljana vrijednost (2024.)  | Ciljana vrijednost (2025.) | Ciljana vrijednost (2026.) |
| Povećanje broja vrtića, osnovnih i srednjih škola koje sudjeluju u *Školi u kinu*   |  | broj  | 70 | ustanova  | 75 | 75 | 75 |

Dodatna aktivnost u svrhu ostvarenja navedenog cilja je povećanje broja programa (redovne filmske projekcije, organizirani program u okviru *Škole u kinu*, te radioničkih programa) u Dječjoj kući.

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Ciljana vrijednost (2024.)  | Ciljana vrijednost (2025.) | Ciljana vrijednost (2026.) |
| Povećanje broja filmskih programa (projekcija i radionica) u Dječjoj kući   | Uspostavljanje redovitog filmskog i radioničkog program u novootvorenoj Dječjoj kući | broj  | 320 | ustanova  | 330 | 350 | 360 |

Dodatna aktivnost u svrhu ostvarenja navedenog cilja je povećanje broja djece koja sudjeluju u programu *Škola u kinu*.

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Ciljana vrijednost (2024.)  | Ciljana vrijednost (2025.) | Ciljana vrijednost (2026.) |
| Povećanje broja djece koja sudjeluju u programu *Škola u kinu*   | Sustavno upoznavanje djece s vrijednim filmom i elementima filmskog jezika kroz organizirane projekcije | broj  | 9000 | ustanova  | 9500 | 10000 | 10500 |

Cilj: Širenje razumijevanja filmske umjetnosti putem medijacijskih programa i Specijalne filmske knjižnice

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Ciljana vrijednost (2024.)  | Ciljana vrijednost (2025.) | Ciljana vrijednost (2026.) |
| Povećanje broja korisnika sadržaja i medijacijskih programa i knjižnice Art-kina  | Građanima se nude diskurzivni i multimedijalni sadržaj i usluge (promocije, tribine, razgovori, koncerti…) te posudba filmske literature i naslova | broj  | 1100 | ustanova  | 1.150 | 1.200 | 1.300 |

1. **Obrazloženje ciljeva**

Nakon pandemije, suočili smo se s drugom velikom krizom i velikim inflacijskim pritiscima, porastom cijena energenata te porastom cijene rada (minimalne plaće, minimalne studentske satnice) što je dovelo do niza drugih poskupljenja te je time dodatno otežano redovno poslovanje i financijsko planiranje. Unatoč tome, a zahvaljujući brzim prilagodbama, povećanom angažmanu Art-kina u području diverzifikacije vanproračunskih sredstava, suradnjama, umrežavanju i fleksibilnom programiranju, uspjeli smo održati vrijedan program i interes javnosti za isti. Stoga i u narednom periodu ciljeve razvijamo imajući na umu brojne izazove, ali istovremeno i potencijale kulture kao kompleksnog sustava koji nadilazi estetsku dimenziju te doprinosi formiranju sustava vrijednosti i identiteta, kulturnoj raznolikosti, lokalnom kulturnom i ekonomskom razvoju te jačoj društvenoj koheziji. U središtu našeg rada bit će širenje filmske kulture u svoj njenoj raznolikosti i bogatstvu.